《咏闽儒三则 其二 李伯纪先生》
清代·郑用锡

千古樵川水，重招丞相魂。文章肝胆在，社稷姓名存。

十议终何补，两宫休更论。君王自明圣，臣子独烦冤。

先世推西陇，何人割太原？输金真左计，刺臂有危言。

我更悲坏士，长嗟过墓门。遗书成劫火，残碣入田园。

华表无丁令，丹青付子孙。已醒三月梦，难叩九重阍。

铸铁汪黄错，观兵樊邓屯。独怜留血食，庙貌太师尊。

作者简介：郑用锡（1788～1858）字在中，号祉亭，清代台湾淡水人，任兵部武选司、礼部仪制司员外郎，著有《北廓园集》。